Olaf Martin Devik
Store norske leksikon,Realfag,Fysikk,Fysikk
Olaf Martin Devik var en norsk fysiker og administrator som bygget opp Vervarslinga for Nord-Norge, og som dessuten var kjent som pedagog og lærebokforfatter.
Devik ble cand.real. i 1911 og studerte fysikk i Heidelberg i 1913–1914. Han ble amanuensis i fysikk ved Universitetet i Oslo i 1914 og dr.philos. i 1931.I 1915 fikk han i oppdrag å organisere værvarsling og meteorologisk tjeneste for Nord-Norge sammen med Ole A. Krogness. Han var ansatt ved Halddeobservatoriet i Alta i 1915–1918 og ved Geofysisk institutt, Tromsø i 1918–1922, han var dosent i fysikk ved NTH 1922 og dessuten lærer ved Noregs lærarhøgskule i 1923–1932. Devik var medlem av Chr. Michelsens institutt i 1932–1938 og ekspedisjonssjef for kulturavdelingen i Kirkedepartementet i 1938–1956.Olaf Devik var kjent som pedagog og lærebokforfatter. Han offentliggjorde en rekke populærvitenskapelige artikler i dagspresse og tidsskrifter. Som leder av forskningsarbeidene ved Chr. Michelsens institutt utførte han betydningsfulle studier over ultrarød stråling, forskjellige belysningsspørsmål og lydsignalers utbredelse i luften, med henblikk på anvendelser for å trygge skipsfarten langs kysten.I 1943–1945 var Devik i London som ekspedisjonssjef for Kirkedepartementet der. Etter andre verdenskrig la han ned et stort arbeid med å bringe undervisning og forskning ved våre høyere læreanstalter på fote igjen, blant annet ved opprettelsen av de vitenskapelige forskningsråd.Devik utga selvbiografien Blant fiskere, forskere og andre folk i 1971. Les mer i Store norske leksikon Olaf Devik i Norsk biografisk leksikon